[唐]
岁除日又暮,山险路仍新。驱传迷深谷,瞻星记北辰。
古亭聊假寐,中夜忽逢人。相问皆呜咽,伤心不待春。
[宋]
西山猿啼啼不已,千岩万壑绿烟起。
杖头挑月过潇湘,去饮清阳涧下水。
[明]
幽踪谁识女郎身,银浦前头好问津。
朝罢玉宸无一事,坛边愿作扫花人。
不信仙家也不闲,白云春乱碧桃关。
棋亭偶向茅君弈,一局未终花已残。
[明]
辞官身寄楚天涯,石屋烧丹别是家。
七十二峰春雪里,杖藜随意看梅花。